የኮሮና ቫይረስ ወረርሽኝን ለመከላከል የወጡ መመሪያዎች በአግባቡ እየተተገበሩ እንደሚገኝ ተገለጸ
አዲስ አበባ:- በፌዴራልና በክልል በሚገኙ ዋና ዋና መናኸሪያዎች ላይ ባለሙያዎች ባደረጉት ፍተሻ የኮሮና ቫይረስን ለመከላከል የወጡ መመሪያዎች በአግባቡ እየተተገበሩ እንደሚገኝ የትራንስፖርት ሚኒስቴር አስታወቀ።
በሚኒስቴር መስሪያ ቤቱ የኮሙዩኒኬሽን ጉዳዮች ዳይሬክተር አቶ እንዳልካቸው ጸጋዬ በተለይ ለአዲስ ዘመን ጋዜጣ እንደተናገሩት፤ በፌዴራልና በክልል መንግሥታት የሚተዳደሩ ዋና ዋና መናኸሪያዎች ላይ ባለሙያዎች ባደረጉት ፍተሻ የኮሮና ቫይረስን ለመከላከል የሚያስችሉ ሥራዎች እየተሰሩና መመሪያዎችም በአግባቡ እየተተገበሩ ናቸው። 
እንደ ዳይሬክተሩ ገለጻ፤ ቫይረሱ በአገር መከሰቱ ከታወጀበት ቀን ጀምሮ ስርጭቱን ለመግታት በቫይረሱ ቀድሞ ከተጠቁ አገሮች ልምድ በመውሰድ የተለያዩ የመከላከያ ዘዴዎችን የፌዴራል መንግሥት ከሚያስተዳድራቸው ስድስት መናኸሪያዎች ባሻገር በዘጠኙ ክልሎችና በሁለቱ ከተማ አስተዳደሮች ተግባራዊ እንዲደረጉ አቅጣጫ ተሰጥቷል። 
በተሰጠው አቅጣጫ ተሳፋሪዎች ወደ መናኸሪያ ሲገቡ በበሩ ላይ እጃቸውን በውሃና በሳሙና እንዲታጠቡ፣ የሰውነት ሙቀታቸውን እንዲለኩ፣ አካላዊ እርቀታቸውን እንዲጠብቁ፣ የአፍና የአፍንጫ የመሸፈኛ ጭምብል እንዲያደርጉ እንዲሁም በእያንዳንዱ ንክኪ እጃቸውን በአልኮል (ሳኒታይዘር) እንዲያጸዱ እየተደረገ መሆኑንም ጠቁመዋል፡፡
ዳይሬክተሩ ተሽከርካሪዎቹ ተሳፋሪ ከማስገባታቸው በፊት በኬሚካል እንዲጸዱ እንዲሁም ቀድሞ ይሰራበት ከነበረው የመጫን አቅም በግማሽ እንዲጭኑ፣ተሳፋሪዎች ለአካላዊ ንክኪ እንዳይጋለጡ ከመናኸሪያው በአራት ፈረቃ እንዲወጡ በማድረግ ህብረተሰቡ ለቫይረሱ ያለውን ተጋላጭነት እንዲቀንስ የጥንቃቄ ሥራ እየተሰራ እንደሚገኝም ተናግረዋል። 
ዳይሬክተሩ የተሰጠው መመሪያ ምን ያህል ተግባራዊ እየተደረገ እንደሚገኝ ሚኒስቴር መስሪያ ቤቱ በስድስት የተከፈለ የባለሙያዎች ቡድን አዋቅሮ ከሚያስተዳድራቸው መናኸሪያዎች በተጨማሪ በክልሎች በሚገኙ 23 ዋና ዋና መናኸሪያዎች ላይ ባደረገው ምልከታ በሽታውን ለመከላከል መመሪያዎቹና የጥንቃቄ ሥራዎቹ በአግባቡ እየተተገበሩ እንደሚገኝ መረዳቱን አብራርተዋል። 
ማህበረሰቡ በመናኸሪያዎች ትኬት ሲቆርጥና ወደተሽከርካሪው ሲገባ አካላዊ እርቀቱን እንዲጠብቅ መስመሮች ቢሰመሩም አተገባበሩ ላይ አሁንም መዘናጋት እንደሚታይ ቡድኑ በሪፖርቱ ማሳወቁን ዳይሬክተሩ ጠቁመዋል፡፡
ዳይሬክተሩ ቫይረሱ ወደ አገሪቱ እንደገባ ተሳፋሪዎች በር ላይ እጃቸውን በውሃና በሳሙና ለመታጠብ፣ የአፍና የአፍንጫ መሸፈኛ ጭምብል ለመጠቀም ፍላጎቱ እንዳልነበራቸው ገልጸው፤ አሁን ላይ ግን ሁሉም ለራሱ ጤና መሆኑን አውቆ እየተገበረው እንደሚገኝ አስረድተዋል። 
ቡድኑ ባደረገው ፍተሻ ተሳፋሪዎች ከበር ሲገቡ ጀምሮ ተሽከርካሪው ተሳፋሪዎችን በፈረቃው ጭኖ እስከሚወጡበት ጊዜ ድረስ ያሉ የተለያዩ መመሪያዎችንና ጥንቃቄዎች ተግባራዊ ከማድረግ ባሻገር አስፈላጊው ግብዓቶች እየቀረቡ እንደሚገኝ በፌዴራል መንግሥት ከሚተዳደሩ መናኸሪያዎች በተጨማሪ በክልሎችም ወጥ በሆነ መንገድ እየተተገበረ እንደሚገኝ ዳይሬክተሩ ተናግረዋል። 
እንደ ዳይሬክተሩ ገለጻ ፤ማህበረሰቡ አስፈላጊውን ጥንቃቄ የማድረግና ቫይረሱን ለመከላከል የሚወጡ መመሪያዎችን መተግበሩ ላይ ከፍተኛ መሻሻል ቢያሳይም አካላዊ እርቀትን በመጠበቁ በኩል አሁንም መዘናጋት እያሳየ ነው፤ አስገዳጅ ሁኔታ ካልገጠመው በስተቀር አካላዊ እርቀቱን ጠብቆ በቤቱ እንዲቀመጥ፤ ነገር ግን ከቤት ለመውጣት አስገዳጅ ሆኖ ትራንስፖርት አገልግሎት ለማግኘት ሲመጣም የጤና ባለሙያዎችን ምክር ተግባራዊ ማድረግ ይጠበቅበታል።አዲስ ዘመን ግንቦት 26/2012ሶሎሞን በየነ